L-aħbar: Nhar l-Erbgħa 13 ta' Settembru 2017, il-President tal-Kummissjoni, Jean-Claude Juncker, se jagħti d-diskors tiegħu dwar l-Istat tal-Unjoni fil-Parlament Ewropew. Wara dibattitu wiesa' fil-kontinent tagħna dwar il-Ġejjieni tal-Ewropa (#FutureofEurope) maċ-ċittadini, mal-Parlament Ewropew, mal-parlamenti nazzjonali, mal-awtoritajiet lokali u reġjonali, u s-soċjetà ċivili ġeneralment, il-President se jmexxi dawn l-ideat 'il quddiem u se jesprimi l-fehmiet personali tiegħu dwar il-ġejjieni tal-Ewropa kif ukoll il-prijoritajiet tiegħu għas-sena li ġejja. Il-kuntest: Ta' kull sena f'Settembru, il-President tal-Kummissjoni Ewropea jagħmel id-diskors tiegħu dwar l-Istat tal-Unjoni quddiem il-Parlament Ewropew, fejn janalizza r-riżultati li nkisbu fis-sena ta' qabel u jippreżenta l-prijoritajiet għas-sena li tkun ġejja. Il-President jiddikjara wkoll kif il-Kummissjoni se tindirizza l-iktar sfidi urġenti li l-Unjoni Ewropea qed tiffaċċja. Wara d-diskors ikun hemm diskussjoni plenarja. Dan jagħti bidu għal djalogu mal-Parlament u mal-Kunsill sabiex jitħejja l-Programm ta' Ħidma tal-Kummissjoni għas-sena ta' wara. Id-diskors dwar l-Istat tal-Unjoni, minqux fit-Trattat ta' Lisbona, huwa previst fil-Ftehim Qafas tal-2010 għar-relazzjonijiet bejn il-Parlament Ewopew u l-Kummissjoni Ewropea, u jipprevedi wkoll li l-President jibgħat ittra ta' intenzjoni, lill-President tal-Parlament Ewropew u lill-Presidenza tal-Kunsill, li tippreżenta fid-dettall l-azzjonijiet li l-Kummissjoni bi ħsiebha tieħu permezz ta' leġiżlazzjoni kif ukoll permezz ta' inizjattivi oħra sal-aħħar tas-sena ta' wara (l-2018 f'dan il-każ). L-attività: Fid-9:00 nhar l-Erbgħa 13 ta' Settembru 2017, il-President tal-Kummissjoni Jean-Claude Juncker se jagħti d-diskors tiegħu fil-Kamra Plenarja tal-Parlament Ewropew fi Strasburgu. L-attività se tiġi mxandra direttament fuq EbS u se jkun hemm “enhanced livestream” disponibbli wkoll il-paġna Facebook tal-Kummissjoni. Is-sorsi: Iktar informazzjoni dwar l-Istat tal-Unjoni 2017 tinsab hawn: https://ec.europa.eu/commission/state-union-2017_mt Id-diskors dwar l-Istat tal-Unjoni tal-President Juncker tal-2016 jinsab hawn: https://ec.europa.eu/commission/state-union-2016_mt Id-diskors dwar l-Istat tal-Unjoni tal-President Juncker tal-2015 jinsab hawn: https://ec.europa.eu/commission/state-union-2015_en Il-White Paper dwar il-Ġejjieni tal-Ewropa tinsab hawn: https://ec.europa.eu/commission/white-paper-future-europe-reflections-and-scenarios-eu27_mt